**И ТАКО ДОБИХ НАДИМАК ДАЈХМАН**

Као и сваке године, децембарски хладан ваздух лоше је утицао на моје здравље. Завршио сам у кревету са шољом чаја у руци, баш дан пред Никољдан, своју славу. Требали смо да сви заједно славимо код баке, али мама и ја смо остали кући, у стану. Следећег дана, тата ме је одвео лекару. После прегледа отишли смо да купимо зимске ципеле, што би народ рекао: "Шубара главу краси а обућа је чува!" Тај дан нисам отишао у школу али сам спремио лекарско оправдање и ципеле наравно, да се сачувам од оштрих децембарских јутара.

Тог дана ме је у бутику видела моја нова разредница. Кроз излог или прозор, сакривена међу луткама, двогледом, дурбином, не знам чиме, али ја њу нисам видео. Следећи дан у школи напала ме је да "шопингујем по Дајхману" и не долазим у школу. Покушао сам да јој објасним да то што сам болестан и не желим да кијам по свесци и друговима, и да се смрзавам на одмору не значи да сам непокретан и неспособан да пробам и платим ципеле. Рекао сам јој и да куповина ципела у јануару није шопинг, као што није ни јутарња куповина хлеба. Међутим, разредници то објашњење није било „валидно“ и, након што ме је питала да ли ми мирис обуће помаже да боље дишем, наставио сам да пишем писмени.

После дугог гунђања и нервозе професорица ме је питала љутито да ли имам оправдање. Ја сам рекао да немам и да ћу га донети сутра, заборављајући да сам га спаковао. Рекох да могу да донесем и рачун од ципела. Сасвим смирено, насмејано, пристојно. Нити сам јој оца нити матер споменуо. Зачуђено ме је погледала и затражила да поновим јер није чула. Понових, а њој је пао мрак на очи. Викала је на мене и претила ми смањењем владања и говорила да то од мене није очекивала и да је срамота то што сам јој рекао. Ја сам предао писмени, а она га је прочитала, не износећи никакве примебе на рад. Касније сам добио и „улазницу“ код психолога, који је успео да схвати моја објашњења, толико несхватљива и неразумљива мојој разредници. „Сложеном психолошком анализом“ утврђено је да сам у сасвим стабилном психолошком стању и да сам сасвим солидан примерак младог Homo sapiensa.

Нуђење фискалног рачуна као бачен камен разбило је сјајне, кристалне снове младе, образоване и перспективне разреднице, надареног професора српског језика у мојој школи. Тај гнусни вербални напад тешко је оштетио психу једне особе и убио у њој наду и жељу за стварањем бољег света. Убица наставничких очекивања, нажалост, није ухваћен и разапет на оловку крај школске капије, нити му је смањено владање.

Ови трагични догађаји шаљу поруку новим генерацијама да више никада не учине оно што је тог дана почињено једној разредници, да се побрину да више ни један кристал поноса њихових професора не буде разбијен, наносећи огроман бол њиховом незаситом егу. За то је била потребна само једна мала безазлена шала.

Не знам зашто ми је у глави село Липово и лептираста плава Лана...

**Војислав Дурмановић, VIII разред, рођен 28.9.2002.**

Литерарна секција ЈУ ОШ „Свети Сава“

Светог Саве 26

76 300 Бијељина

Република Српска, БиХ

Ментор: Мирјана Лазаревић